《上元夜闻有司括勘田粮并禁金玉》
元代·朱德润

东风凝寒寒欲谢，凤历初临三五夜。閒门寂寂暗尘生，闻道喧吟在官舍。

吾闻终岁食在农，耕桑处处随春风。东南疆界有程限，何须括勘劳农功。

古来礼制缘人情，骄奢踰越有常刑。世间金玉众所贵，讴歌乐土民怀生。

普天之下皆王土，日中为市通商贾。四民衣食在勤生，以法急之何所措。

弘羊一来人意殊，愁者已多欢者疏。大人不问逃亡屋，世事悠悠争可图。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。